  Анжелика Тихонова корреспондент Удмуртиын «Агростартап» программалы луыса 70 выль фермер возёсъёс кылдозы. Со сярысь элькунысь гурт возёсъя но сиён-юонъя министерстволэн пресс-службаез ивортэ. Фермеръёслы но гурт кооперацилы юрттэт сётонъя йӧскалык ӵектос улсын 2019-тӥ арын 116 миллион 500 сюрс манет тыр 46 грантъёс сётӥзы. 37 выль фермеръёс возёсъёс усьтӥськизы, гуртын 89 уж интыос кылдӥзы.  Яр ёросысь кутскись фермеръёс - Володягуртысь Александр Семакин но Пудэм черкогуртысь Елена Вахрушева – «Мон - фермер» («Я - фермер») гурт возёс акселераторе пыриськизы. Кыкназы вылысь соос ёросазы куинь уж инты кылдытӥзы ини. Кыкназы ик «Агростартап» программаын вормисьёс луизы: Александр 2 миллион 990 сюрс манет басьтӥз, Елена – 1 миллион 990 сюрс манет. Мон ас уже сярысь кемалась малпаськылӥ. <…> Грант коньдонэз пудо басьтыны быдэсак кутӥ, 380 сюрс манет ас коньдонме ватсай. Тужгес трос шугъяськонъёс пудо басьтыку кылдӥзы – Удмуртиын ӧвӧл на нимысьтыз бадӟым возёсъёс, кытысь огдыре 25 йыр пудо басьтыны луэ Елена Вахрушева, фермер, «Агростартап» программаын вормись   Ярысь фермеръёс герефорд выжыысь пудоез будэтон борды басьтӥськизы. 50 йыр ветылъёс Татарстанысь вайизы. Кыказ ик возёсын али кунян ваён вакыт, оглом 33 кунянъёссы вордӥськизы ини. 2020-тӥ арын элькунамы эшшо 33 выль фермер возёсъёс но гурт возёс кооперативъёс усьтыны быгатозы. Кутскись фермеръёслы юрттыны улосвылысь гурт возёсъя но сиён-юонъя министерство 120 миллион манет висъяз. Грантъёслэсь быдӟалазэс но будэтӥзы. Тодэ вайытом, туэ тулыспал кутсконэ «Мон - фермер» акселераторе пыриськон понна 120 куриськонъёс вуэмын вал ини. Удмуртия 2030-тӥ арозь сӥльлы пудо будэтонэз 11 поллы йылэтыны чакла.  Тегъёс: Удмуртия гуртвозёс фермеръёс коньдон гуртвозёсъяминистерство 100ар  